Texas-gyseldrama: Verdagte was Britse burger; twee tieners vasDie sinagoge in Colleyville waar vier mense gyselaar gehou is (Foto: Brandon Bell/Getty Images/AFP) Die man wat vier mense by ŉ sinagoge in Texas, VSA, as gyselaars aangehou het voordat hy doodgeskiet is, is deur Amerikaanse owerhede as ŉ Britse burger geïdentifiseer. Die Britse polisie het later twee tieners in hegtenis geneem in verband met die voorval wat deur pres. Joe Biden as ŉ “terreurdaad” bestempel is. Die 44-jarige Malik Faisal Akram is ná ŉ tien uur lange gyselaarsdrama in die dorpie Colleyville deur die polisie doodgeskiet. Brittanje se teen-terreurpolisie het ure later twee tieners in Manchester in verband met die voorval in hegtenis geneem. Die vier mense wat tydens die voorval as gyselaars aangehou is, onder wie ŉ rabbi, is Saterdagaand ongedeerd vrygelaat. Biden wou nie bespiegel oor die motief nie, maar het blykbaar berigte bevestig dat Akram die vrylating van die veroordeelde terroris Aafia Siddiqui, ŉ Pakistanse neurowetenskaplike bekend as “Lady Al-Qaeda”, geëis het. “Dit was ŉ terreurdaad [wat gepleeg is deur ŉ aanvaller wat blykbaar] aangedring het op die vrylating van iemand wat al langer as tien jaar in die tronk is,” het Biden aan verslaggewers gesê. Liz Truss, Brittanje se minister van buitelandse sake, het Sondag ook die aanhou van die gyselaars veroordeel as ŉ “daad van terrorisme en anti-Semitisme”. Siddiqui, die eerste vrou wat deur die VSA van bande met Al-Kaïda verdink is, is in 2008 in Afghanistan in hegtenis geneem. Sy is twee jaar later deur ŉ hof in New York tot 86 jaar tronkstraf gevonnis vir poging tot moord op Amerikaanse beamptes in Afghanistan. Siddiqui word tans in ŉ gevangenis in Fort Worth, Texas, aangehou – sowat 32 km van die sinagoge wat Akram aangeval het. Siddiqui se prokureur het gesê sy “het absoluut geen betrokkenheid” by die gyselaarsituasie nie en het dit veroordeel. Dit is nie tans duidelik of sy enige bande met Akram het nie.